Bima ya kukatula na bilanga kele mingi kansi bansadi kele fioti (35-38)
9 Yezu kotaka na maswa, yandi sabukaka mpi kwendaka na mbanza na yandi.+2 Bo kwisaka kunatila yandi kikata mosi yina vandaka ya kulala na mbeto. Ntangu yandi monaka lukwikilu na bo, Yezu tubilaka kikata yina nde: “Mwana, vanda kikesa! Masumu na nge me lolulama.”+3 Ebuna bansekudi ya nkaka tubaka bo na bo nde: “Muntu yai ke vweza Nzambi.”4 Sambu Yezu zabaka mabanza na bo, yandi tubaka nde: “Sambu na nki beno ke yindula mambu ya mbi na bantima na beno?+5 Mu mbandu, inki kele pete mingi, kutuba nde, ‘Masumu na nge me lolulama,’ to kutuba nde, ‘Telama mpi tambula’?+6 Kansi, sambu beno zaba nde Mwana ya muntu kele ti kiyeka na ntoto ya kulolula masumu—” yo yina yandi tubilaka kikata yina nde: “Telama, baka mbeto na nge, mpi kwenda na nzo na nge.”+7 Yandi telamaka mpi kwendaka na nzo na yandi.8 Ntangu bimvuka ya bantu monaka mambu yai, boma simbaka bo, mpi bo pesaka nkembo na Nzambi, yina pesaka bantu kiyeka ya mutindu yai.9 Na nima, ntangu Yezu vandaka kuluta mwa ntama ti kisika yina, yandi monaka muntu mosi, zina na yandi Matayo, yandi me vanda na biro ya bo ke futaka mpaku, mpi yandi tubilaka yandi nde: “Landa mono.” Ebuna yandi telamaka mpi landaka yandi.+10 Na nima, ntangu Yezu vandaka kudia* na nzo, bakalaki mingi ya mpaku ti bansumuki mingi kwisaka ebuna bo yantikaka kudia* ti Yezu mpi balongoki na yandi.+11 Kansi ntangu Bafarize monaka mambu yai, bo tubilaka balongoki na yandi nde: “Sambu na nki longi na beno ke dia ti bakalaki ya mpaku mpi bansumuki?”+12 Ntangu Yezu waka mambu yina bo vandaka kutuba, yandi tubaka nde: “Bantu yina kele na mavimpi ya mbote ke vandaka na mfunu ya munganga ve, kansi bayina kele na maladi bantu ke vandaka na mfunu na yandi.+13 Yo yina, beno kwenda kulonguka disongidila ya mambu yai: ‘Mono ke zolaka mawa, kansi kimenga ve.’+ Sambu mono kwisaka ve sambu na kubinga bantu ya lunungu, kansi bansumuki.”14 Na nima, balongoki ya Yoane kwisaka kuyula yandi nde: “Sambu na nki beto ti Bafarize kele ti kikalulu ya kubuya madia, kansi balongoki na nge ke buyaka ve madia?”+15 Ebuna Yezu tubilaka bo nde: “Keti banduku ya bakala yina ke kwela kele ti kikuma ya kuvanda na mawa ntangu bakala yina ke kwela+ kele ti bo? Kansi bilumbu ta kwisa ntangu bo ta katula bakala yina ke kwela na kati na bo,+ ebuna bo ta buya madia.16 Muntu mosi ve ke tungaka kitende ya lele ya mpa na zulu ya lele ya ntama, sambu kitende ya mpa ta benda lele ya ntama, ebuna yo ta pasuka diaka nene.+17 Bantu ke tulaka mpi ve vinu ya mpa na mabungu* ya ntama. Kana bo sala mpidina, mabungu* ta pasuka mpi vinu ta tiamuka ebuna mabungu* yina ta beba. Kansi bantu ke tulaka vinu ya mpa na mabungu* ya mpa, mpidina bo ta tanina mabungu mpi vinu.”18 Ntangu yandi vandaka kutubila bo mambu yai, mfumu mosi yina pusanaka pene-pene na yandi fukiminaka yandi mpi tubaka nde: “Ntangu yai, yo fwete vanda nde mwana na mono ya nkento me fwa, kansi kwisa mpi tula yandi diboko, ebuna yandi ta vutuka na luzingu.”+19 Yezu telamaka mpi landaka yandi ti balongoki na yandi.20 Ebuna nkento mosi yina vandaka kubela maladi ya kubasika menga+ bamvula 12 pusanaka na nima mpi simbaka dilenda ya lele ya zulu ya Yezu,+21 sambu yandi vandaka kuditubila nde: “Kana mono simba kaka lele na yandi ya zulu, mono ta beluka.”22 Yezu balukaka, mpi monaka yandi, ebuna yandi tubaka nde: “Mwana na mono, vanda kikesa! Lukwikilu na nge me belula nge.”+ Mpi yantika na ngunga yina, nkento yina belukaka.+23 Ntangu Yezu kumaka na nzo ya mfumu yina mpi yandi monaka bantu ya ke bulaka musembu mpi kimvuka ya bantu ke sala makelele mingi,+24 yandi tubaka nde: “Beno katuka awa, sambu mwana-nkento me fwa ve kansi yandi ke lala.”+ Ebuna bo yantikaka kuseka yandi na kuvweza yonso.25 Ntangu bo basisaka kimvuka ya bantu yina na nganda, yandi kotaka mpi simbaka yandi na diboko,+ ebuna mwana-nkento yina telamaka.+26 Ya kieleka, nsangu ya mambu yai panzanaka na babwala yonso ya nziunga.27 Ntangu Yezu katukaka pana, bifwa-meso zole+ landaka yandi mpi bo vandaka kutuba na ndinga ya ngolo nde: “Mwana ya Davidi, wila beto mawa.”28 Ntangu yandi kotaka na nzo, bifwa-meso yina kwisaka pene-pene na yandi, ebuna Yezu yulaka bo nde: “Keti beno ke kwikila nde mono lenda sala yo?”+ Bo vutulaka nde: “Ee, Mfumu.”29 Ebuna, yandi simbaka meso na bo,+ mpi tubaka nde: “Na kuwakana ti lukwikilu na beno, bika yo salama mutindu yina sambu na beno.”30 Mpi meso na bo kangukaka. Diaka, Yezu kebisaka bo ngolo nde: “Beno keba na mpila nde muntu mosi ve kuzaba yo.”+31 Kansi ntangu bo basikaka na nganda, bo panzaka nsangu na yandi na babwala yonso ya nziunga.32 Ntangu bo vandaka kukatuka pana, bantu natilaka yandi baba mosi yina vandaka ti demo;+33 mpi ntangu yandi basisaka demo yina, baba yina tubaka.+ Ebuna bimvuka ya bantu yitukaka mpi bo tubaka nde: “Beto me monaka ntete ve diambu ya mutindu yai na Izraele.”+34 Kansi Bafarize vandaka kutuba nde: “Yandi ke basisa bademo na nsadisa ya mfumu ya bademo.”+35 Mpi Yezu vandaka kukwenda na bambanza yonso mpi na babwala yonso, yandi vandaka kulonga na basinagoga na bo mpi kusamuna nsangu ya mbote ya Kimfumu mpi kubelula bamaladi ya mitindu yonso mpi bifu ya mitindu yonso.+36 Ntangu yandi monaka bimvuka ya bantu, yandi wilaka bo mawa+ sambu bo vandaka kuniokwama mpi kuyungana bonso mameme yina me konda ngungudi.+37 Ebuna yandi tubilaka balongoki na yandi nde: “Ya kieleka, bima ya kukatula na bilanga kele mingi, kansi bansadi kele fioti.+38 Yo yina, beno bondila Mfumu ya kisalu ya kukatula bima na bilanga na kutinda bansadi na kisalu na yandi ya kukatula bima na bilanga.”+
kon_Latn kon_Latn